BARIT XOM AShYo BAZASINI KENGAYTIRISh VA BARIT KONSENTRATI IShLAB ChIQARIShNI KO‘PAYTIRISh TO‘G‘RISIDA

Baritning mavjud konlarini foydalanishga jalb etish va uning yangi konlarini sanoat asosida o‘zlashtirishga tayyorlash hisobiga barit xomashyo bazasini yanada kengaytirish hamda shu asosda barit konsentrati ishlab chiqarishni ko‘paytirish, respublika neft-gaz tarmog‘i uchun uning import o‘rnini bosishini ta’minlash maqsadida Vazirlar Mahkamasi qaror qiladi:
 1. O‘zbekiston Respublikasi Davlat geologiya va mineral resurslar qo‘mitasi, “O‘zbekneftgaz” milliy xolding kompaniyasi, Iqtisodiyot vazirligi va Moliya vazirligining:
 2010 — 2014-yillarda Orayliq, Agata, Kichik Arsagan, Qoraqiya, Gulduramning istiqbolli maydonlarida barit rudalarini tajriba-sanoat asosida qazib olgan va 2014-yildan boshlab Angren shahrida har yili 15,0 ming tonnagacha barit konsentrati ishlab chiqarishni tashkil etgan holda geologiya-qidiruv ishlarini amalga oshirish to‘g‘risidagi;
 Olmaliq shahrida 2010-yildan boshlab Saribuloq va Qo‘shrabot konlarida qazib olinayotgan barit rudalari negizida har yili 15,0 ming tonnagacha barit konsentrati ishlab chiqarishni tashkil etish to‘g‘risidagi taklifi qabul qilinsin.
 2. Belgilab qo‘yilsinki:
 Orayliq, Agata, Kichik Arsagan, Qoraqiya, Gulduramning istiqbolli maydonlaridagi geologiya-qidiruv ishlari O‘zbekiston Respublikasi Davlat geologiya va mineral resurslar qo‘mitasi tomonidan budjet mablag‘lari hisobiga amalga oshiriladi;
 Saribuloq konida barit rudalarini qazib olish va Orayliq, Agata, Kichik Arsagan, Qoraqiya, Gulduramning istiqbolli maydonlarida tajriba-sanoat asosida qazib olish hamda barit konsentrati ishlab chiqarish “O‘zbekneftgaz” milliy xolding kompaniyasi mablag‘lari hisobiga amalga oshiriladi.
 3. O‘zbekiston Respublikasi Iqtisodiyot vazirligi va Moliya vazirligi 2010 — 2014-yillarda O‘zbekiston Respublikasi Davlat geologiya va mineral resurslar qo‘mitasining geologiya-qidiruv ishlari har yillik dasturlarini shakllantirishda, ajratiladigan budjet mablag‘lari doirasida, barit rudalari zaxiralarini belgilangan tartibda tasdiqlagan holda, istiqbolli maydonlarda geologiya-qidiruv ishlarini amalga oshirishga mablag‘larni nazarda tutsinlar.
 4. Toshkent viloyati hokimligi belgilangan tartibda:
 O‘zbekiston Respublikasi Davlat geologiya va mineral resurslar qo‘mitasining tegishli korxonalariga Orayliq, Agata, Kichik Arsagan, Qoraqiya, Gulduramning istiqbolli maydonlarida geologiya-qidiruv ishlarini amalga oshirishga, aniqlangan barit konlarini qazib olish uchun yer uchastkalari ajratish kafolati bilan ruxsatnomalar bersin;
 “O‘zbekneftgaz” milliy xolding kompaniyasining iltimosnomasiga binoan, Saribuloq konida barit rudalarini qazib olish va Orayliq, Agata, Kichik Arsagan, Qoraqiya, Gulduramning istiqbolli maydonlarida barit rudalarini tajriba-sanoat asosida qazib olish, shuningdek Olmaliq va Angren shaharlarida barit konsentrati ishlab chiqarish bo‘yicha ishlab chiqarishlarni joylashtirish uchun jalb etilgan yuridik shaxslarga yer uchastkalari ajratsin.
 5. O‘zbekiston Respublikasi Davlat geologiya va mineral resurslar qo‘mitasi “O‘zbekneftgaz” milliy xolding kompaniyasi taqdimnomasiga binoan Saribuloq konida barit rudalarini qazib olish, shuningdek Orayliq, Agata, Kichik Arsagan, Qoraqiya va Gulduramning istiqbolli maydonlarida barit rudalarini tajriba-sanoat asosida qazib olish uchun jalb etilgan yuridik shaxslarga yer qa’ri uchastkalaridan foydalanish huquqiga belgilangan tartibda litsenziyalar bersin.
 6. Mazkur qarorning bajarilishini nazorat qilish O‘zbekiston Respublikasi Bosh vazirining o‘rinbosari E.R. Shaismatov zimmasiga yuklansin.